b"\n_START_ARTICLE_\nStuart Pettman\n_START_SECTION_\nKariera\n_START_PARAGRAPH_\nPettman \xc5\xbeivi v Prestonu. V karieri se je dvakrat uspel prebiti na glavni del Svetovnega prvenstva, v letih 2003 in 2004. Na prvenstvu leta 2004 je v petem krogu kvalifikacij premagal Shauna Murphyja in v \xc5\xa1estem Marca Fuja, oba sta danes med najbolj\xc5\xa1imi osmimi igralci sveta po jakostni lestvici. Zatem je v prvem krogu glavnega dela prvenstva sicer izgubil proti Stephenu Hendryju z 2-10. Leta 2003 je, podobno kot leto kasneje, v prvem krogu izpadel z izidom 2-10, tedaj proti Marku Williamsu._NEWLINE_Preden se je uvrstil v svojo prvo osmino finala katerega od jakostnih turnirjev v karieri, je desetkrat izpadel v \xc5\xa1estnajstini finala jakostnih turnirjev. Sezono 2007/08 je odprl z uvrstitvijo v osmino finala turnirja Shanghai Masters 2007. Na turnirju je dobil 4 dvoboje, in nato \xc5\xa1e petega po predaji Ronnieja O'Sullivana, preden je priznal premo\xc4\x8d Stuartu Binghamu, ki je slavil z izidom 5-4. \xc5\xbde na naslednjem jakostnem turnirju sezone, Grand Prixju, je ponovil odli\xc4\x8dno igro s prej\xc5\xa1njega turnirja in dobil vseh 7 dvobojev v svoji kvalifikacijski skupini. V skupini na glavnem delu turnirja je vnovi\xc4\x8d prikazal solidno igro, a ni iztr\xc5\xbeil ni\xc4\x8desar ve\xc4\x8d od nehvale\xc5\xbenega tretjega mesta (za Murphyjem in Fujem). Njegova forma je po Grand Prixju upadla in do leta 2009 ni dosegel vidnej\xc5\xa1ih rezultatov._NEWLINE_Leta 2009 pa se mu je zgodil turnir China Open, na katerem se je prvi\xc4\x8d v karieri prebil v polfinale jakostnega turnirja. To mu je uspelo po zmagah nad Markom Allenom, Alijem Carterjem in Graemom Dottom. Izlo\xc4\x8dil ga je kasnej\xc5\xa1i zmagovalec turnirja Peter Ebdon z izidom 6-1."